Ivar Tollefsen

Ivar Erik Tollefsen (født 23. juni 1961 i Oslo) er en norsk forretningsmann, investor og forfatter. Gjennom investeringsselskapet Fredensborg er han den største enkelteieren i boligutleieselskapet Heimstaden og har også stemmemajoritet i selskapet. Ifølge Finansavisen har Fredensborg og Heimstaden mer enn 150 000 leiligheter i ti land, og Ivar Tollefsen en formue på 38,5 milliarder kroner.   

Han har deltatt i flere ekspedisjoner og kjørt Rallycross rundt om i verden. Tollefsen satte i 2016 rekord i kryssing av Grønland på ski. Bokutgivelser fra ekspedisjonene ga inntekter som i 1994 finansierte hans første eiendomsinvestering i Møllerveien i Oslo.

Forretningsliv
Ivar Tollefsen er grunnlegger og eier av Fredensborg AS, et norsk investeringsselskap med fokus på bolig og fritidsbolig. Gjennom selskapet har han helt eller delvis eierskap i Heimstaden, Fredensborg Bolig, Fredensborg Fritid, Fredensborg Hospitality, Utleiemegleren, Servatur og Nordr. Før Fredensborg ble grunnlagt, driftet han Tollefsen Enterprises AS, som gikk konkurs i 1980-årene.

Fredensborg kjøpte sin første bygård i 1994 med 20 leiligheter i Møllerveien 4 i Oslo. I 2001 vedtok Oslos borgerlige byråd å legge  sykehusboliger ut på det åpne markedet. Det var Fredensborg i samarbeid med Jan Petter Collier som fikk tilslaget på eiendommene, og betalte samlet 715 millioner NOK. Erling Folkvord mener dette var en lukrativ avtale, og har kritisert den flere ganger. Han legger hovedansvaret på daværende byrådsleder Erling Lae og mener den lynraske budrunden var «stikk i strid med kommunens egne regler for eiendomssal». I 2023 solgte Fredensborg ti av blokkene på Sinsen til staten for 1,5 milliarder kroner i forbindelse med utviklingen av nye Aker Sykehus.

I 2005 kjøpte Ivar Tollefsen det svenske boligutleieselskapet Heimstaden med en samlet portefølje på 2 128 leiligheter. I dag er selskapet etablert i Tyskland, Nederland, Tsjekkia, UK, og Polen i tillegg til de nordiske landene, og har mer enn 2 000 ansatte og 300 000 leieboere. Høsten 2021 forpliktet Heimstaden seg til å redusere klimagassutslippene for å nå Parisavtalens mål. Dette innebærer en økonomisk investering på 6,5 milliarder SEK. Samme år opprettet Heimstaden A Home For a Home, et samarbeidsprosjekt med SOS Barnebyer. Sammen har selskapene startet rundt 50 hjelpeprogrammer over hele verden, og Heimstaden donerer mer enn 130 millioner kroner til programmene i 2022.   

Fredensborg og Tollefsen ble i 2018 kritisert for å ikke ha meldt fra om leieboeres rett til kjøp av leilighet til 20 % rabatt ved seksjonering. Avisen Dagens Næringsliv hevdet i en artikkelserie at over  leietakere ikke fikk tilbud om dette fra Tollefsens selskap Fredensborg/Heimstaden. Fredensborg bestred påstandene, og hevdet dette gjaldt kun en leietager. Fredensborg meldte DN til Pressens Faglige Utvalg (PFU) for brudd på flere retningslinjer, men etter dissens i rådet ble klagen avslått.

I desember 2018 anmeldte Rødt Oslo Fredensborg og Ivar Tollefsen for elleve brudd på Markedsføringsloven, blant annet på grunn av annonser på Finn.no som oppga større arealer enn det som var oppført i plantegningene for leilighetene. Fredensborg har bestridt påstandene og straffesaken ble henlagt. Politiet mente saken er sivilrettslig og eventuelt en sak for Forbrukertilsynet. Senere henla også Forbrukertilsynet saken.

Utgivelser 
 Fem fjell. Fem kontinenter. Fem uker (1992).  Med Stein P. Aasheim.
 Dronning Maud Land (1994).  Illustrasjoner av Vebjørn Sand
 Antarktis, Rondespiret.  17 døgn i Rondespirets nordvegg (1997)

Referanser

Eksterne lenker 
 DNs samleside over Tollefsens boligvirksomheter
 
 
 

Norske fjellklatrere
Norske forfattere av reiseskildringer
Personer fra Bærum kommune
Norske eiendomsinvestorer